Δρόμος του κρασιού της Αλσατίας

Ο δρόμος του κρασιού της Αλσατίας (Γαλλικά: Route des vins d'Alsace) είναι μια τουριστική διαδρομή στην Αλσατία, στη βορειοανατολική Γαλλία, που διασχίζει την περιοχή  με την μακραίωνη οινοπαραγωγική παράδοση και ανακαλύπτει τα κρασιά και την παραγωγή τους.

Η διαδρομή του κρασιού της Αλσατίας, θεσπίστηκε το 1953 και είναι η παλαιότερη στη Γαλλία, εκτείνεται για περισσότερα από 170 χιλιόμετρα και 73 κοινότητες στους νομούς Άνω Ρήνου και Κάτω Ρήνου. Το έμβλημά της είναι το λευκό κρασί.

Πρόκειται για μια οικονομική δραστηριότητα που αποτελεί μέρος του οινοτουρισμού και πραγματοποιείται με διάφορους τρόπους μεταφοράς, όπως αυτοκίνητο, ποδήλατο ή πεζοπορία.

Τοποθεσία 

Ο δρόμος του κρασιού της Αλσατίας κινείται από βορρά προς νότο της περιοχής, από το Μαρλενέμ στο βορρά, κοντά στο Στρασβούργο, έως το Ταν στο νότο, κοντά στη Μυλούζ, μέσω των λόφων των αμπελώνων για περισσότερα από 170 χιλιόμετρα, στους ανατολικούς πρόποδες των Βοσγίων. 

Σε αυτήν τη διαδρομή, συγκεντρώνονται περισσότερα από 300 οινοπαραγωγικά κτήματα και 49 από τα 51 Grands Crus (ποικιλία γαλλικού λευκού κρασιού με ελεγχόμενη ονομασία προέλευσης που παράγεται σε ορισμένα τμήματα των αμπελώνων της Αλσατίας). Από τις 119 οινοπαραγωγικές κοινότητες στους κατάφυτους αμπελώνες της Αλσατίας, οι 67 βρίσκονται στο δρόμο του κρασιού της Αλσατίας.

Ιστορικό 

Ο δρόμος του κρασιού της Αλσατίας, οινοπαραγωγικής περιοχής από τον 1ο μ.Χ. αιώνα όταν οι Ρωμαίοι φύτεψαν τα πρώτα αμπέλια, δημιουργήθηκε στις 30 Μαΐου 1953 από το γραφείο Τουρισμού της Αλσατίας επ' ευκαιρία και κατά τη διάρκεια ενός αγώνα αυτοκινήτων: δύο ράλλυ ξεκίνησαν ταυτόχρονα, ένα από το βόρειο άκρο του αμπελώνα της Αλσατίας, στο Μαρλενέμ, και το άλλο από το νότιο άκρο, στο Ταν, και συναντήθηκαν στα μέσα περίπου της διαδρομής. Καθ 'οδόν πραγματοποιήθηκαν πολλές γευστικές δοκιμές οίνου και περιηγήσεις στα αξιοθέατα. Παρά τον άσχημο καιρό, ο περιφερειακός τύπος ανέδειξε αυτό το γεγονός ως ένα επιτυχημένο σημείο έναρξης γι' αυτήν την εναλλακτική τουριστική πρόταση.

Από το δεύτερο μισό του 20ού αιώνα, χάρη στις καλύτερες υποδομές, η διαδρομή προσελκύει μεγάλο αριθμό επισκεπτών και απέκτησε συνεχώς αυξανόμενη δημοτικότητα. Το γραφείο Τουρισμού της Αλσατίας διαφημίζει μια παγκόσμια ιδέα για τον επισκέπτη, μια ιδέα που συνδυάζει τις απολαύσεις του κρασιού και της τυπικής γαστρονομίας με διαμονή σε πόλεις με γραφικό περιβάλλον, επισκέψεις στα γύρω κάστρα, όπως το κάστρο του Ω-Κενιγκσμπούρ, τα οχυρωμένα μοναστήρια, τα μουσεία και τις πολιτιστικές εκδηλώσεις.

Τουρισμός 

Το τμήμα του αμπελώνα μεταξύ Μπαρ και Ρουφάκ διατρέχει τα πιο τυπικά χωριά κρασιών της Αλσατίας, μιας περιοχής με πλούσια ιστορία.

Οι μήνες Ιούλιος και Αύγουστος είναι ιδιαίτερα κατάλληλοι για φεστιβάλ κρασιού. Πολλά χωριά και πόλεις διοργανώνουν εορταστικές εκδηλώσεις, όπως στο Κολμάρ με την έκθεση κρασιού της Αλσατίας. Το φθινόπωρο είναι το αποκορύφωμα της αμπελουργικής περιόδου στην Αλσατία με την έναρξη της συγκομιδής και τις γευστικές δοκιμές του νέου κρασιού. Πολλά οινοποιεία ανοίγουν τις πόρτες τους και προσκαλούν τους επισκέπτες να δοκιμάσουν.

Ο δρόμος του κρασιού της Αλσατίας διασχίζει τις πόλεις και τα κύρια χωριά της περιοχής, τα περισσότερα με μεσαιωνική αρχιτεκτονική. Οι κοινότητες Μιτελμπεργκέμ, Εγκισέμ, Υναβίρ και Ρικβίρ κατατάσσονται μεταξύ των ομορφότερων χωριών της Γαλλίας. Η διαδρομή διέρχεται επίσης από τις μεγαλύτερες κοινότητες Μολσάιμ, Ομπερναί, Μπαρ, Ριμπωβιλέ, Κολμάρ, Ταν.

Εξωτερικοί σύνδεσμοι 

 Ταξιδιωτικό – Αλσατία: Ο δρόμος του κρασιού (ελληνικά)
 Η επίσημη σελίδα του γραφείου Τουρισμού της Αλσατίας (επιλογή γλώσσας)

Παραπομπές 

Αλσατία